Wóslinčanska cyrkej

Wóslinčanska cyrkej je ewangelsko-lutherska cyrkej we Wóslinku w Budyskim wokrjesu. Wona słuži ewangelskej wosadźe Wóslink w cyrkwinskim wobwodźe Budyšin-Kamjenc ewangelskeje krajneje cyrkwje w Sakskej. Hač do 20. lětstotka je so tu tež serbsce prědowało.

Stary Wóslinčanski kěrchow wokoło cyrkwje je zrunany; jenož někotre historiske narowne pomniki su so wobchowali, mjez nimi žadyn ze serbskim napisom. Nowe pohrjebnišćo nadeńdźe so wot lěta 1876 kusk zdalene do južneho směra. Nad cyrkwinskimi durjemi je dwurěčna serbsko-němska sada napisana, runje tak nad wołtarjom. W zachodnej hali spomina kamjentna tafla w němskej rěči na padnjenych Prěnjeje swětoweje wójny.

Ewangelska cyrkej we Wóslinku steji jako kulturny pomnik pod škitom.

 Stawizny 
Po w lěće 1646 namakanym wopismje je so w lěće 1410 wot Mišnjanskeho biskopa kapałka we Wóslinku poswjećiła, w kotrejž mějachu měšnicy z Chrósćic a Kulowa kemše. Hižo 1438 naspomni so prěni raz farar we Wóslinku. Stara cyrkej je so w lěće 1803 wottorhnyła a nowa so wot 1803 do 1805 kusk dale na sewjeru natwariła. Wona słuša ze swojimi třomi emporami k najwjetšim wjesnym cyrkwjam Budyskeho kraja.

 Wosada 
Do Wóslinčanskeje wosady słušeja nimo Wóslinka samoho tež wjeski Ćisow, Debricy, Jitro, Lěska, Pisany Doł, Skaskow, Tradow a Wysoka kaž tež ewangelscy wobydlerjo někotrych přewažnje katolskich wsow we wokolinje.

 Fararjo 
 doba  mjeno  ródna wjes  žiwjenske daty  přispomnjenja 1663–1669  Jan Ćichor  Wulke Zdźary  1630–1669   1744–1771  Křesćan Bohachwał Kowar  Bukecy  1703–1778   1772–1790  Jan Wićaz  Jědlica  † 1790   1790–1793  Kašpor Róla  Njeswačidła  1762–1793  zemrě při njezbožu z konjom 1793–1846  Karl Heinrich Fuhrmann (Wóznik)  Wormłag (DŁ)  1767–1846   1847–1851  Handrij Nowak  Jaseńca  1769–1850  do toho diakon w Ketlicach 1851–1858  Jaroměr Hendrich Imiš  Bukojna  1819–1897  do toho wučer w Budyšinje, po tym farar w Hodźiju 1859–1886  Jurij Arnošt Wanak  Njeswačidło  1817–1887  do toho w Kotecach, 1886 na wuměnk 1887–1906  Jan Wałtar  Burkhardswalde  1860–1921  do toho wikar we Łazu, po tym farar w Njeswačidle 1907–1956   Pawoł Wićežk  Přišecy  1877–1956  do toho we Łupoji 2020  Michael Nicolaus      

Farar Wićežk bě posledni serbski we Wóslinčanskej wosadźe. Wón dźeržeše kóždu njedźelu serbsku Božu słužbu, samo za čas nacionalsocialistiskeho knjejstwa.

 Wobrazy 

 Literatura 


 Wotkazaj 

 Wopisanje Wóslinčanskeje wosady w Statistice Łužiskich Serbow Arnošta Muki (digitalizat)

Kategorija:Wóslink
Kategorija:Ewangelsko-lutherski cyrkwinski twar
Kategorija:Cyrkwinske twarjenje w Budyskim wokrjesu
Kategorija:Kulturny pomnik w Budyskim wokrjesu